Potrivit edilului, podul nu a mai fost reparat din 1974, atunci când a fost construit și era într-o stare avansată de degradare. Nicușor Dan a mai precizat că sunt aproape gata și lucrările la aleile din parc.
Nicușor Dan a anunțat că podul principal din Parcul Tineretului care leagă Sala Polivalentă de întregul parc va fi deschis circulației în luna mai.
„Suntem aproape gata cu lucrările la podul principal din Parcul Tineretului, care leagă Sala Polivalentă de întregul parc. Acesta nu a fost niciodată reparat de la construirea sa din anul 1974, fiind într-o stare avansată de degradare.
După lucrările făcute, aleile de sub pod au devenit accesibile şi pentru familiile cu copii mici în cărucioare. Podul va fi redat publicului în luna mai”, a precizat Nicuşor Dan, miercuri, într-o postare pe contul de Facebook.
O altă lucrare care este gata de finalizare în Parcul Tineretului o constituie reabilitarea aleilor. Iar scările care leagă aleile din jurul lacului au fost și ele reabilitate.
„Suntem pe final cu lucrările la aleile din Parcul Tineretului, urmând să terminăm cu totul în luna mai. Am reabilitat, de asemenea, și scările care leagă cele două alei care înconjoară lacul pentru că erau extrem de degradate și reprezentau un risc pentru vizitatori”, a mai informat primarul Capitalei.
Nicușor Dan candidează pentru un nou mandat la Primăria Capitalei, în calitate de independent, susținut de Alianța Dreapta Unită (ADU) formată din Uniunea Salvați România (USR), Partidul Mișcarea Populară (PMP) și Forța Dreptei.
Contracandidații lui Nicușor Dan la alegerile locale din 9 iunie sunt Gabriela Firea din partea Partidului Social Democrat (PSD), Sebastian Burduja – Partidul Național Liberal (PNL), Cristian Popescu Piedone – Partidul Umanist Social Liberal (PUSL), Mihai Enache (AUR), Dorel – Constantin Onaca (PRM) și Diana Iovanovici-Șoșoacă (S.O.S România), a cărei candidatură a fost validată după ce inițial fusese respinsă.